Det blev afprøvet for 10 år siden og virkede ikke. Nu prøver kommunen igen at få århusianerne til at sortere affaldet.

Annonce

De nedgravede papir- og flaskecontainere i midtbyen bliver lavet om, og ude i villakvartererne kommer der en skraldespand mere til indkørslen. Nu skal århusianerne nemlig til at sortere affaldet mere, end vi allerede gør.

Det fortæller Gitte Tholstrup Kaalby, der er funktionsleder i AffaldVarme i Aarhus Kommune og kan lufte de nyeste og mest konkrete planer i den nye affaldsplan for Aarhus.

»Alle undersøgelser viser, at hvis det er nemt, så vil vi gerne sortere affaldet. Og der er meget i dagrenovationen, som kan genanvendes,« siger hun.

26. august 2015 vedtog Aarhus Byråd en ny Affaldsplan for Aarhus Kommune. Planen er en rammeplan, som indeholder målsætninger på affaldsområdet, men ikke konkrete løsninger. Dem arbejder AffaldVarme på løbende. Og der er netop sendt et nyt regulativ til høring i byrådet, som skal tage stilling til, om det skal godkendes.

Vurderingen hos AffaldVarme er, at regulativet vil blive godkendt, eftersom byrådet allerede har godkendt planen om, at århusianerne skal sortere mere.

Annonce

Ventetid

Helt konkret skal villaejere have en ekstra affaldsspand udenfor opdelt i to rum - ét til metal, plastic og glas, ét til papir og pap. Foruden den affaldsspand til dagrenovation. Beboere i midtbyen får kortere til at komme af med metal og småt pap, når de nedgravede containere til glas udvides til også at skulle tage metal og plastic, mens papircontainerne også skal kunne tage småt pap.

»Har du købt en fladskærm skal emballagen stadig hentes af storskrald, men der er efterhånden flere og flere, der bestiller varer over nettet, og det pap skal smides i de nedgravede containere,« siger Gitte Tholstrup Kaalby.

Beboere i etagebyggeri får også lettere adgang til sortering, men det bliver en konkret vurdering præcis, hvilken løsning de forskellige opgange udenfor midtbyen får.

Tidsplanen for, hvornår den udvidede affaldssortering skal træde i kraft afhænger af byrådets godkendelse og af, hvornår kommunen får indhentet tilbud på de nye containere og udbringning af dem. Hos AffaldVarme regner de med, at ændringerne kan træde i kraft løbende i sidste halvdel af 2017.

Annonce

En Aarhus-historie